Netflix in SA nou goedkoperArgieffoto Netflix het bevestig hy gaan voortaan ŉ vaste tarief vir intekenare in Suid-Afrika vra. Suid-Afrikaanse intekenare het voorheen in dollar vir hul intekening betaal en dus het die prys van die wisselkoers tussen die rand en dollar afgehang. Miche Africa, ŉ woordvoerder van Netflix, het gesê die verandering geld van 28 Augustus. Volgens die nuwe vaste tariewe sal Netflix se basiese opsie nou R99 per maand kos, R139 vir die standaardopsie en R169 vir die premiumopsie. Die drie opsies het voorheen onderskeidelik $7,99, $9,99 en $11,99 gekos. Sou die rand tot R12,40 versterk, sal dit goedkoper wees om in dollar vir Netflix te betaal. Volgens Africa is daar nuwe produkeienskappe aan die algehele Netflix-ondervinding en sal dit verseker dat Suid-Afrikaanse kykers altyd iets kan vind om te kyk. “Sedert Netflix in Januarie 2016 in Suid-Afrika bekend gestel is, het die inhoudsbiblioteek met meer as 500% gegroei.” Volgens Africa sal Netflix ook voortgaan om inhoud wat in Suid-Afrika ontwikkel is op sy platform te plaas. Die verskille tussen Netflix se opsies Netflix se basiese opsie laat ŉ gebruiker toe om inhoud in standaarddefinisieresolusie te stroom en net van een toestel op ŉ slag. Die standaardopsie laat ŉ gebruiker toe om inhoud in hoëdefinisieresolusie te stroom van twee verskillende toestelle tegelykertyd. Die premiumopsie laat gebruikers toe om inhoud in ultrahoëdefinisieresolusie te stroom van vier verskillende toestelle tegelykertyd.